कहा- ध्यान भटकाने की यह कोशिश नाकाम होगी, हम विरोध करते रहेंगे
Kashmir G20 Meeting Vs Pakistan  Foreign Ministry; जम्मू-कश्मीर में G20 की मीटिंग से पाकिस्तान बौखला गया है। उसने इसे कश्मीर मुद्दे से ध्यान भटकाने की कोशिश करार दिया है।
जम्मू-कश्मीर में G20 की मीटिंग से पाकिस्तान बौखला गया है। उसने इसे कश्मीर मुद्दे से ध्यान भटकाने की कोशिश करार दिया है। पाकिस्तान की फॉरेन मिनिस्ट्री की तरफ से जारी बयान में कहा गया है कि कश्मीर मुद्दे का हल यूएन चार्टर के हिसाब से होना चाहिए और जब तक ये नहीं होगा, तब तक पाकिस्तान विरोध करता रहेगा।
भारत ने शुक्रवार को G20 का इवेंट कैलेंडर जारी किया था। इसके मुताबिक, यूथ 20 की मीटिंग श्रीनगर, लेह और लद्दाख में होंगी। इन्हें अप्रैल के आखिर और मई में ऑर्गनाइज किया जाएगा।
श्रीनगर में 22 से 24 मई तक मीटिंग
पाकिस्तान के अखबार ‘द डॉन’ की एक रिपोर्ट के मुताबिक- G20 की एक मीटिंग 22 से 24 मई के बीच श्रीनगर में होगी। भारत इस साल G20 की अध्यक्षता कर रहा है। पाकिस्तान की फॉरेन मिनिस्ट्री के मुताबिक, नई दिल्ली सिर्फ खुद को खुश करने के लिए इस तरह की हरकतों को अंजाम दे रही है। सिर्फ कश्मीर ही नहीं भारत ने लेह और लद्दाख में भी G20 की यूथ मीटिंग्स प्लान की हैं।
बयान में आगे कहा गया- कश्मीर दोनों देशों के बीच एक विवादित मुद्दा है। इसलिए यहां होने वाली मीटिंग्स की हम निंदा करते हैं। सही मायनों में यह मीटिंग्स दुनिया का ध्यान भटकाने की कोशिश है। इसमें भारत कामयाब नहीं हो सकेगा। भारत इस वक्त G20 की मेंबरशिप का फायदा उठाने की कोशिश कर रहा है। उसे एक जिम्मेदार देश की तरह बर्ताव करने की जरूरत है।
क्या है जी-20
यूरोपियन यूनियन मिलकर जी-20 का निर्माण करते है। इसमें 20 देशों के अध्यक्षों की वार्षिक बैठक होती है जिसको जी-20 शिखर सम्मेलन के नाम से जाना जाता है। इस सम्मेलन में सभी देशों के मुख्य विषय यानी आतंकवाद, आर्थिक परेशानी, ग्लोबल वॉर्मिंग, स्वास्थ्य और अन्य जरूरी मुद्दों पर चर्चा की जाती है। पूरे दुनिया में जितना भी आर्थिक उत्पादन होता है उसमें 80% योगदान इन्हीं जी 20 देशों का होता है।
ये देश हैं G-20 में
जी20 समूह में अर्जेंटीना, ऑस्ट्रेलिया, ब्राजील, कनाडा, चीन, जर्मनी, फ्रांस, भारत, इंडोनेशिया, इटली, जापान, मेक्सिको, रूस, सऊदी अरब, दक्षिण अफ्रीका, दक्षिण कोरिया, तुर्की, यूनाइटेड किंगडम, संयुक्त राज्य अमेरिका और यूरोपीय संघ शामिल हैं।
ग्लोबल GDP का 85% G20 के पास
G-20 अंतरराष्ट्रीय आर्थिक सहयोग का मुख्य फोरम है, क्योंकि इसके सदस्य देशों के पास दुनिया की GDP का 85% हिस्सा है। इसमें दुनिया का 75% इंटरनेशनल ट्रेड भी शामिल है। इन देशों में दुनिया की दो तिहाई जनसंख्या रहती है।